b'\n_START_ARTICLE_\nNazarovo\n_START_SECTION_\nHistorie\n_START_PARAGRAPH_\nByen ble grunnlagt i 1700 av Nasari Patjukov, n\xc3\xa6r stedet hvor elva Adadymka munner ut i Tsjulym._NEWLINE_I 1786 ble landsbyen nevnt som Nasarovskij, oppkalt etter grunnleggeren, og bosatt av 15 familier. Byen tjente ogs\xc3\xa5 som eksilby, som for eksempel for dekabristen Anton Arbusov, som d\xc3\xb8de her._NEWLINE_I 1888 ble det oppdaget forekomster av brunkull i omr\xc3\xa5det. Etter andre verdenskrig begynte brunkullutvinningen i stor stil, med utbyggingen av det f\xc3\xb8rste dagbruddet mellom 1947-1953._NEWLINE_Deretter fulgte bygging av et varmekraftverk. I 1946 fikk landsbyen status som bymessig bosetning, og i 1961 fikk Nasarovo innvilget bystatus.\n_START_SECTION_\nN\xc3\xa6ringsliv\n_START_PARAGRAPH_\nForuten kullutvinning og energiforsyning (varmekraftverket Nasarovskaja GRES) finnes det i byen virksomheter innen maskinbygging, bygningsindustri (st\xc3\xa5l- og betongkonstruksjoner, isolasjonsmaterialer) og m\xc3\xb8belindustri._NEWLINE_Nasarovo ligger ved en jernbane som forbinder Atsjinsk ved den transsibirske jernbanen med Abakan ved den s\xc3\xb8rsibirske jernbanen. Byggingen av denne jernbanestrekningen begynte i \xc3\xa5rene f\xc3\xb8r f\xc3\xb8rste verdenskrig, men ble ikke fullf\xc3\xb8rt f\xc3\xb8r i 1925.'